《昭化寺古罗汉松歌赠苍岩沈师》
清代·徐嘉炎

古松千年物，寄迹空桑门。仙人手携绿玉杖，飞来天际盘云根。

高台苍茫连昆仑，紫烟青嶂浮黄昏。湖山四望杳冥邈，亭亭翠盖沈心魂。

我来披拂松上月，涛声万壑何超忽。鸣弦响瀑来九天，空中仙乐疑喧阗。

五城风雨欻而至，翛然欲拍洪崖肩。春潭琼草草色连，冠霞裛露横山巅。

人间甲子几沧海，谁与草木齐长年。奇峰飘飘层云烟，清晖娱人憺忘旋。

深林霏霏敝日月，交柯杂沓回芊绵。松阴列坐有道者，吴门羁客人中仙。

神仙中人沈夫子，当年廓落青云士。五月披裘吴市中，孤标迥出尘埃里。

此地婆娑乐吾真，偶然相对足相亲。功名若胜杯中酒，越水吴山亦笑人。

作者简介：（1631—1703）浙江秀水人，字胜力，号华隐。康熙十八年试鸿博，授检讨。在史馆中，著作与人迥异，文笔奇丽。官至内阁学士兼礼部侍郎，充三朝国史及《会典》、《一统志》副总裁。有《抱经斋集》。